《己夘仲秋复当计偕北上以家母病不赴与诸友言别四首 其一》
明代·胡应麟

荏苒岁时迈，蟪蛄鸣前庭。大火倏西流，白露中夜零。

公车有程倏，仆夫戒我行。州郡忝招邀，闾里相送迎。

肃肃同袍侣，命驾来林坰。各言休明世，努力事遐征。

夕当辞室家，明当赴神京。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。